stanford-oval/wikipedia huggingface dataset:
ג'ו גיאו

ג'ו גיאו (באנגלית: Joe Gyau; שם מלא: ג'וזף-קלוד גיאו; נולד ב-16 בספטמבר 1992 בטמפה, פלורידה, ארצות הברית) הוא כדורגלן אמריקאי המשחק בעמדת הקשר בסינסינטי מליגת ה-MLS. גיאו ערך בשנת 2014 שתי הופעות במדי נבחרת ארצות הברית.
חיים אישיים

נולד בטמפה אשר בפלורידה שבארצות הברית, בהמשך גדל במרילנד. גיאו הוא דור שלישי לשחקני כדורגל, סבו, ג'וזף אגיימנג-גיאו היה בלם בנבחרת גאנה ואביו פיליפ היה חלוץ בנבחרת ארצות הברית.
קריירה > קריירת מועדונים

גיאו שיחק עד גיל 15 בקבוצת הילדים של בתסדה רואדראנרס ואז עבר עד גיל 17 לאקדמיה של IMG, לאחר מכן עבר לשחק בקבוצת הנוער של הופנהיים.
באותה שנה עבר גיאו לשחקן בקבוצת המילואים של הופנהיים שם שיחק ב-56 משחקים וכבש תשעה שערים, לאחר שלא קיבל דקות בקבוצה הבוגרת עבר בהשאלה לסנט פאולי שם שיחק ב-15 משחקים בקבוצה הבוגרת ובקבוצת המילואים.
לאחר שסיים את שנת ההשאלה בפאולי חזר להופנהיים שם הופיע לראשונה במשחק בונדסליגה בקבוצת הבוגרים של הופנהיים ב-26 באפריל במשחק מול איינטרכט פרנקפורט שם שיחק 21 דקות במשחק שנגמר בתוצאה 0-0.
ב-30 ביוני 2014 עבר לקבוצת המילואים של בורוסיה דורטמונד.
ב-24 בספטמבר 2014 הופיע לראשונה במדי הקבוצה הבוגרת של בורוסיה דורטמונד כאשר נכנס כמחליף בדקה ה-74 במשחק מול שטוטגרט שנגמר בתיקו 2-2. בינואר 2017 עבר גיאו לזוננהוף גרוסספאך מהליגה הגרמנית השלישית, שם שיחק עונה וחצי בקביעות, והבקיע שישה שערי ליגה ב-46 הופעות.
בקיץ 2018 חתם גיאו בדיסבורג מהבונדסליגה השנייה. גיאו ערך 20 הופעות בעונת 2018/19 בהן הבקיע שני שערים, ולא הצליח למנוע את נשירת המועדון לליגה הגרמנית השלישית.
בקיץ 2019 חתם גיאו בסינסינטי מליגת ה-MLS.
קריירה > נבחרת ארצות הברית

גיאו נקרא לראשונה לסגל נבחרת ארצות הברית ב-11 בנובמבר 2012 אך לא שותף.
גיאו הופיע לראשונה ב-3 בספטמבר 2014 במשחק של נבחרת ארצות הברית במשחק ידידות מול נבחרת צ'כיה כשעלה בהרכב.
גרדיאנט הידרולוגי

גרדיאנט הידרולוגי הוא הגְּרַדִיאֶנְט של מי תהום בתת-הקרקע כאשר מודדים בין שתי נקודות ייחוס. H1-H2\L- כאשר H הוא הגובה בין מפלס מי תהום עד למפלס 0 אנרגיה הידראולית, ו-L הוא המרחק בין H1 ל-H2. לפי הגרדיאנט, כוח הכבידה וחדירות הסלע ניתן לחשב את מהירות הזרימה.
ערך זה הוא קצרמרבנושא מדעי כדור הארץ. אתם מוזמנים לתרום לוויקיפדיה ו.
ג'ו דאוסן

| --- | --- |
אין תמונה חופשית
 לידה:  16 במאי 1960 (בן 64) ארצות הברית
 עמדה:  סמול פורוורד, פאוור פורוורד
 גובה:  1.99 מטר
 קבוצות כשחקן
 1982-1983   1983-1985   1985   1986–1987   1987–1988   1988–1989   1989–1990   1990–1991   1991–1994   1994–1996   1996–1998   1998–2001   2001–2002   2002–2003   2003–2004   2004–2005   2005–2008:  מיין לאמברג'קס   ביי סטייט בומבריידרס   קונטיקט סקייהוקס   מולהאוס   הפועל חולון  פאוק סלוניקי   אוורה   בית"ר תל אביב   הפועל אילת   מכבי ירושלים   הפועל אילת   מכבי ראשון לציון   הפועל חולון   הפועל ירושלים   מכבי אשדוד   עירוני רמת גן   הפועל נס ציונה
 הישגים כשחקן
 מלך הסלים של ליגת העל הצרפתית (1986/87) מלך הסלים של ליגת העל בכדורסל (1991/92) שחקן העונה (1992/93)
 
ג'ו דאוסון (באנגלית: Joe Dawson, נולד ב-16 במאי 1960) הוא כדורסלן עבר אמריקאי-ישראלי. גובהו 1.99 מטר.
קריירה

דאוסון נולד באלבמה למשפחה אפרו-אמריקאית נוצרית. שיחק בעבר בעמדות הפאוור פורוורד והסמול פורוורד. בשנים 1978–1982 שיחק בקבוצת הכדורסל של אוניברסיטת דרום מיסיסיפי. לאחר מכן שיחק מ-1982 עד 1983 במדי המיין לאמברג'קס מליגת ה-CBA ובין 1983 עד 1985 בביי סטייט בומבריידרס מליגה זו. בשנים ששיחק ב-CBA נבחר שלוש פעמים למשחק האולסטאר של הליגה, והיה מדורג בעשרת השחקנים המובילים בליגה בקליעה, ריבאונדים, אחוזי סלי שדה ואחוזי קליעות עונשין ובעונת 1983/1984 סיים שני בהצבעות ל-MVP של הליגה. ב-1985 שיחק בקונטיקט סקייהוקס מליגת ה-USBL.
בעונת 1986/87, שיחק דאוסון בליגה הצרפתית בקבוצת מולהאוס, בה קלע בממוצע של 35.3 נקודות למשחק וזכה בתואר מלך הסלים של הליגה. לאחר מכן ניסה את מזלו להתקבל ל-NBA והיה השחקן האחרון שנופה מהסגל במחנה קדם העונה של הסינסינטי קינגס בטרם עברו לסקרמנטו.
בישראל שיחק לראשונה בקבוצת הפועל חולון אליה הגיע בשנת 1987. לאחר מכן עבר לשחק בפאוק סלוניקי מהליגה היוונית עימה הפסיד בסדרת הגמר הפלייאוף לאריס סלוניקי ובאוורה מהליגה הצרפתית. חזר לישראל ושיחק בקבוצות: בית"ר תל אביב (עונה אחת, 32 נקודות בממוצע למשחק), הפועל אילת (3 עונות), מכבי ירושלים (שתי עונות), שוב הפועל אילת (שתי עונות) ובמכבי ראשון לציון (3 עונות).
בעונת 2001/02 ירד לליגה הלאומית בפעם הראשונה וחתם בהפועל חולון לעונה אחת. לאחר מכן חזר לליגת העל להפועל ירושלים לעונה אחת לא מוצלחת. שלאחריה חזר לליגה הלאומית למכבי אשדוד (עונה אחת) ועירוני רמת גן (עונה אחת). בעונת 2005/06 עבר לשחק בליגה א' בקבוצת הפועל נס ציונה, איתה העפיל לליגה הארצית והמשיך עוד מספר עונות.
בסך הכל שיחק 13 עונות בליגת העל. פעם אחת מלך הסלים של ליגת העל. בעונת 1991/92, עם 27 נקודות למשחק במדי הפועל אילת. פעם אחת נבחר לשחקן העונה (1992/93). דאוסון קלע 4,984 נקודות בליגת העל, והוא מדורג במקום ה-17 של קלעי כל הזמנים.
חיים אישיים

דאוסון מהנדס מחשבים במקצועו. נישא לישראלית בשנת 1992, והתאזרח כישראלי. כיום גרוש. בנו שון דאוסון אף הוא כדורסלן המשחק בפלקנסטרו פורלי מהליגה האיטלקית ובנבחרת ישראל, ובנו השני טיילר דאוסון משחק במכבי גדרה.
בשנת 2014 החל לאמן בליגת הילדים את מכבי גדרה. בהמשך עבר לקבוצות הילדים של עירוני נס ציונה ואליצור רחובות[דרוש מקור].
הערות שוליים

↑  אתר אוניברסיטת דרום מיסיספי מספר על ערב הוקרה לג'ו דאוסון 20 שנה לאחר שעזב את המוסד
↑  ראיון שנערך ביבנה עם ג'ו דאוסון בעת שיחק בנס ציונה ב"כאן הדרום", 2007.
↑  מכבי הבילויים גדרה כדורסל, באתר דף הפייסבוק
ג'ספר פרנסיס קרופסי

| --- | --- |

 לידה:  18 בפברואר 1823 סטטן איילנד, ארצות הברית 
 פטירה:  22 ביוני 1900 (בגיל 77) הייסטינגס על ההדסון, ארצות הברית 
 מקום קבורה:  בית הקברות סליפי הולו 
 תחום יצירה:  ציור נוף 
 יצירות ידועות:  אגם גרינווד, Autumn - On the Hudson River 
 חתימה:   
 
ג'ספר פרנסיס קרופסי (באנגלית: Jasper Francis Cropsey; 18 בפברואר 1823 –  22 ביוני 1900) היה אמן נוף אמריקאי חשוב של אסכולת נהר הדסון.
ביוגרפיה

קרופסי נולד בחוות אביו ג'ייקוב רז'ו קרופסי ברוסוויל שבסטטן איילנד, ניו יורק, הבכור מבין שמונה ילדים. כילד צעיר, לקרופסי היו תקופות חוזרות ונשנות של בריאות לקויה. בעודו נעדר מבית הספר, לימד את עצמו לצייר. רישומיו המוקדמים כללו רישומים אדריכליים ונופים שצוירו בפנקסים ובשולי ספרי הלימוד שלו.
חיים אישיים

קרופסי התחתן עם מריה קולי במאי 1847. הוא פגש אותה באחד מביקוריו באגם גרינווד אחרי 1843. אביה של מריה, אייזק פ. קולי, היה שופט משנת 1837 עד 1839 והפך לשופט בבית המשפט בניו ג'רזי. לאחר מכן הפך קולי לחבר בית הנבחרים של מדינת ניו ג'רזי משנת 1860 עד 1861.
קולי הציע לבנות לקרופסי סטודיו באחוזתו אך ההצעה נדחתה. בשנת 1869 בנה קרופסי אחוזה וסטודיו בסגנון גותי, בת 29 חדרים בוורוויק, ניו יורק, וקרא לה - אלדין. באותו הזמן הוא המשיך להתגורר בעיר ניו יורק, ובילה חלק מהזמן בוורוויק עד שהאחוזה נמכרה בשנת 1884.
בשנת 1885 קנה בית בהייסטינגס און הדסון, ניו יורק. לקרופסי ומריה נולדו שני ילדים: מרי קורטליו קרופסי האוולס (נולד ב-5 בספטמבר 1850, נפטר ב-30 ביולי 1921) ולילי פרנסס קרופסי (נולד ב-16 ביולי 1859, נפטר ב-21 בפברואר 1889). קרוספי התגורר בבית בהייסטינגס עד מותו, ואשתו מריה התגוררה שם עד שמתה בשנת 1906, לאחר שהייתה נשואה לצייר במשך 54 שנים.
קריירה

מיומן כאדריכל, הקים משרד משלו בשנת 1843. קרופסי למד לצייר בצבעי מים וציור חיים באקדמיה הלאומית לעיצוב בהדרכת אדוארד מאורי והציג שם לראשונה בשנת 1844. שנה לאחר מכן הוא נבחר כחבר עמית והפך רק לצייר נופים. זמן קצר לאחר מכן הציג בתערוכה שכותרתה "קומפוזיציות איטלקיות".
קרוספי נסע לאירופה בין השנים 1847–1849, ביקר באנגליה, צרפת, שווייץ ואיטליה. הוא נבחר לחבר מן המניין באקדמיה בשנת 1851. הוא היה חבר אישי של הנרי טאפן, נשיא אוניברסיטת מישיגן משנת 1852 עד 1863. בהזמנתו של טאפן, הוא נסע לאן ארבור בשנת 1855 וייצר שני ציורים, אחד של מצפה הכוכבים בדטרויט ונוף של הקמפוס.
הוא שב לאירופה בשנת 1856, והתגורר שבע שנים בלונדון, ושלח את תמונותיו לאקדמיה המלכותית ולתערוכה הבינלאומית בשנת 1862.
כשחזר לביתו, פתח סטודיו בניו יורק והתמחה בציורי נוף סתוויים של צפון-מזרח ארצות הברית, לרוב פסטוראלים בצבעים עזים. קרוספי ייסד יחד עם עשרה אמנים עמיתים את האגודה האמריקאית לציירים בצבעי מים בשנת 1866.
אסכולת הדסון

התעניינותו של קרופסי בארכיטקטורה נמשכה לאורך חייו והייתה לה השפעה חזקה בציורו, דבר הניכר בסידור המדויק ובמתאר הצורות שצייר. אבל קרופסי נודע בעיקר בזכות השימוש שלו בצבע וכחבר בדור הראשון של אסכולת נהר ההדסון, שצייר נופי סתיו שהדהימו את הצופים בתעוזתם ויופיים. כאמן, הוא האמין שציור נופים היא צורת האמנות הגבוהה ביותר וכי הטבע הוא ביטוי ישיר של האל. הוא גם חש שיוך פטריוטי לטבע וראה בציוריו כמתארים את התכונות המחוספסות והבלתי מופרעות של אמריקה.
ג'ספר קרופסי מת באנונימיות אך התגלה מחדש על ידי גלריות ואספנים בשנות השישים.
ציורי קרופסי נמצאים ברוב המוזיאונים האמריקניים הגדולים, כולל הגלריה הלאומית לאמנות, מוזיאון המטרופוליטן, מוזיאון האמנות של מחוז לוס אנג'לס, ואחרים.
עבודות של קרופסי תלויים גם בבית הלבן.
קרופסי ואשתו מריה קבורים בבית הקברות סליפי הולו, ניו יורק.
יצירתו

חלק מיצירותיו כוללות את מנזר ג'דבורג; ביצות פונטוטיין (1847); ריצ'מונד היל (1862); קיץ אינדיאני (1866); אגם גרינווד (1875); אגם נמי באיטליה (1879); הכנסייה הישנה באררטון, האי ווייט (1880); עמק רמפו (1881); סתיו על הדסון (1860); תקופת האביב באנגליה (1884); אוקטובר בעמק רמפו (1885); סתיו על אגם ג'ורג', ויום סוער (1886).
חלק מציוריו של קרופסי השיגו מחירים גבוהים במכירות פומביות. אגם גרינווד (1879) נמכר במכירה הפומבית של כריסטי בשנת 2012 תמורת 422,500 דולר.
הערות שוליים

↑  Chisholm, Hugh, ed., Cropsey, Jasper Francis, 1911 Encyclopædia Britannica Volume 7
↑  Isaac P. Cooley: New Jersey state house of assembly, politicalgraveyard.com
↑  Newington-Cropsey Foundation, www.newingtoncropsey.com
↑  Detroit Observatory: History, web.archive.org, ‏2010-06-07
↑  Jasper Francis Cropsey (1823-1900) , Greenwood Lake, www.christies.com (באנגלית)
| --- | --- |
בקרת זהויות :  NLI: 987007429635105171  BnF: cb14972082c (data)  GND: 122467671  ISNI: 0000 0000 6659 7285  LCCN: n80026719  NLA: 35032304  RKD: 19248  SNAC: w6wh39fr  SUDOC: 178845744  Trove: 804977  ULAN: 500012491  VIAF: 283830   WorldCat (עם VIAF): 283830 
ג'ספר קרופסי, נוף בפנסלבניה
ג'ספר קרופסי, חוף גנואה
ג'ספר קרופסי, סתו בנהר הדסון, 1860
הבית של משפחת קרופסי
ג'קי ג'וינר קרסי

ג'קי ג'וינר קרסי (באנגלית: Jackie Joyner-Kersee; נולדה ב-3 במרץ 1962) היא אתלטית עבר אמריקאית, פעמיים ברציפות אלופה אולימפית (סיאול 1988 וברצלונה 1992), פעמיים אלופת עולם (רומא 1987 ושטוטגרט 1993) ושיאנית עולם הנוכחית (2023) בקרב שבע. אלופה אולימפית (סיאול 1988), פעמיים ברציפות אלופת עולם (רומא 1987 וטוקיו 1991) ושיאנית עולם בעבר קפיצה לרוחק. המגזין ספורטס אילוסטרייטד בחר בג'וינר קרסי כאתלטית הגדולה ביותר של המאה ה-20.
ביוגרפיה

ג'וינר נולדה באיסט סנט לואיס, אילינוי. היא קרויה על שם ג'קי קנדי. היא הושפעה רבות לאחר צפייה בתוכנית טלוויזיה בשנת 1975 על האתלטית הנודעת בייב דידריקסון-זהריאס שהתמחתה במספר ענפים באתלטיקה קלה ואחר כך בגולף ובכדורסל. דידריקסון נחשבה לספורטאית אישה הטובה ביותר בעולם במחצית הראשונה של המאה ה-20.
ג'וינר למדה באוניברסיטת קליפורניה בלוס אנג'לס (UCLA) בשנים 1980–1985 שם החלה להתאמן גם באתלטיקה קלה וגם בכדורסל. בכדורסל היא שיחקה בתפקיד פורוורד ובמשך ארבע שנים היא שיחקה 121 משחקים וצברה 1167 נקודות, 752 ריבאונדים ו-239 אסיסטים.
ביוגרפיה > חייה הפרטיים

ג'וינר התחתנה עם מאמנה בוב קרסי בשנת 1986. אחיה של ג'וינר הוא אל ג'וינר, אף הוא אלוף אולימפי בקפיצה משולשת מלוס אנג'לס, שנישא לאלופה האולימפית פלורנס גריפית' ג'וינר, בעלת שלוש מדליות זהב מסיאול.
בשנת 1988 הקימה ג'וינר קרסי קרן תמיכה לאתלטים צעירים ומשפחותיהם בעיר הולדתה, איסט סנט לואיס. כמו כן היא חברה בקרן שנוסדה בשנת 2007 "אתלטים למען תקווה" לצידם של אנדרה אגאסי, מוחמד עלי, לאנס ארמסטרונג, אלונזו מורנינג, טוני הוק, מיה האם ואחרים. זהו ארגון צדקה העוזר לספורטאים מקצועיים להיות מעורבים בצדקה ולתמוך בקהילה ולא למען ספורטאים.
תארים

8 פעמים דורגה ג'וינר קרסי ראשונה בעולם בקרב שבע (1985 - 1988, 1990 - 1993).
ג'וינר קרסי זכתה שלוש פעמים בתואר אתלטית השנה בעולם, בשנים 1986, 1987 ו-1994.
בשנת 1986 קיבלה ג'וינר קרסי את פרס ג'יימס א' סאליבן, פרס לספורטאי החובבן הטוב ביותר,.
בשנת 1988 זכתה ג'וינר קרסי בפרס פלו היימן המוענק לנשים ספורטאיות מכל העולם.
ג'וינר קרסי מחזיקה ב-6 התוצאות הטובות ביותר בכל הזמנים בקרב שבע נכון לאוגוסט 2008, וכן בתוצאה השנייה בטיבה אחרי שיא העולם בקפיצה לרוחק (שיאה האישי עומד על 7.49 מטר). בנוסף היא מדורגת נכון ליוני 2006 ב-60 התוצאות הטובות ביותר בכל הזמנים בריצת 100 מטר משוכות וריצת 200 מטר.
שיאיה האישיים

ריצת 200 מטר: 22.30 שניות
ריצת 800 מטר: 2:08.51 דקות
ריצת 100 מטר משוכות: 12.61 שניות
ריצת 400 מטר משוכות: 56.70 שניות
קפיצה לרוחק: 7.49 מטר (פעמיים)
קפיצה לגובה: 1.93 מטר
הדיפת כדור ברזל: 16.00 מטר
הטלת כידון: 50.08 מטר
קרב שבע: 7291 נקודות, שיא עולם
הערות שוליים

↑  Jackie Joyner-Kersee Is Named The 'Top Woman Collegiate Athlete Of The Past 25 Years April 25, 2001. UCLA Bruins official Athletic site
↑  ראו כאן
↑  James E. Sullivan Award
|  אלופות אולימפיות בקרב חמש וקרב 7 (נשים) |
| --- | --- | --- |
| קרב חמש | (1964) אירינה פרס ברית המועצות • (1968) אינגריד בייקר מערב גרמניה • (1972) מרי פיטרס בריטניה • (1976) זיגרון זיגל מזרח גרמניה • (1980) נאדז'דה טקצ'נקו ברית המועצות |  |
| קרב 7 | (1984) גליניס נאן אוסטרליה • (1988) ג'קי ג'וינר קרסי ארצות הברית • (1992) ג'קי ג'וינר קרסי ארצות הברית • (1996)  ע'אדה שועאע סוריה • (2000) דניס לואיס בריטניה • (2004) קרולינה קלופט שוודיה • (2008) נטליה דוברינסקה אוקראינה • (2012) ג'סיקה אניס בריטניה • (2016) נפיסטו ת'יאם בלגיה • (2020) נפיסטו ת'יאם בלגיה • (2024) נפיסטו ת'יאם בלגיה |  |
| --- | --- |
בקרת זהויות :  GND: 120402866  World Athletics: 14314065  ISNI: 0000 0000 8205 1143  LCCN: n91116841  NKC: xx0208923  SUDOC: 144135582  VIAF: 20511122   WorldCat (עם VIAF): 20511122 
ג'קרי ג'וינר קרסי עומדת מצד ימין אחרי נשיא ארצות הברית, ברק אובמה, 2009
גריגישקס

גריגישקס (בליטאית: Grigiškės) היא עיר בחבל דזוקיה, המשויכת מבחינה מנהלית לרשות מקומית של העיר וילנה במחוז וילנה שבמזרח ליטא.
גדעון שגיא

ערך זה עוסק באיש ציבור. אם התכוונתם למעצב גרפי, ראו .
גדעון שגיא (נולד ב-17 באוגוסט 1939) הוא איש ציבור ישראלי. כיהן כחבר הכנסת מטעם מפלגת העבודה וכיושב ראש הרשות לעסקים קטנים ובינוניים במשרד המסחר והתעשייה.
ביוגרפיה

שגיא נולד בשנת 1939 בפתח תקווה, והוא בעל תואר ראשון מהאוניברסיטה העברית.
במשך שנים רבות עבד שגיא בשירות המפלגה והסתדרות העובדים הכללית, ועם תפקידיו הבולטים נמנים: מזכיר מחוז תל אביב של מפלגת העבודה, חבר הוועדה המרכזת של ההסתדרות, יושב ראש האגף לארגון ולמועצות הפועלים בהסתדרות ויושב ראש האגף למינהל וכח אדם בהסתדרות.
בשנים 1992–1996 כיהן שגיא כחבר הכנסת בכנסת ה-13, מטעם מפלגת העבודה והיה חבר בוועדות הכנסת השונות.
בבחירות המקדימות במפלגת העבודה בשנת 1996 לקראת הבחירות לכנסת הארבע עשרה התמודד על המקום המשוריין למחוז תל אביב, אך הגיע רביעי מתוך 11 עם 2,355 קולות, ושובץ במקום לא ריאלי לרשימת מפלגת העבודה לכנסת ה-14.
בשנת 2001 מינתה שרת המסחר והתעשייה, דליה איציק, את שגיא לעמוד בראש הרשות לעסקים קטנים ובינוניים במשרד.
ג'יימס הארווי רובינסון

| --- | --- |

 לידה:  29 ביוני 1863 בלומינגטון, ארצות הברית 
 פטירה:  16 בפברואר 1936 (בגיל 72) ניו יורק, ארצות הברית 
 מדינה:  ארצות הברית 
 השכלה:  אוניברסיטת פרייבורג (1890)  אוניברסיטת הרווארד 
 מעסיק:  אוניברסיטת קולומביה, אוניברסיטת פנסילבניה 
 
גֵ'יימְס הַארְוִי רוֹבִּינְסוֹן (באנגלית: James Harvey Robinson; 29 ביוני 1863 –  16 בפברואר 1936) היה היסטוריון אמריקאי שייסד יחד עם צ'ארלס אוסטין בירד את "היסטוריה חדשה" (New History), גישה דיסציפלינרית המנסה להשתמש בהיסטוריה כדי להבין בעיות עכשוויות, מה שהרחיב מאוד את היקף המחקר ההיסטורי ביחס למדעי החברה.
קורות חיים

רובינסון נולד בבלומינגטון (אנ') באילינוי, לג'יימס הארווי רובינסון (1808–1874), נשיא בנק, ולטרישה מריה דרייק (1821–1908). לאחר שנסע לאירופה ב-1882, רובינסון החל ללמוד באוניברסיטת הרווארד ב-1884, וקיבל את התואר הראשון. בשנת 1887 והשני בשנת 1888. הוא המשיך את לימודיו באוניברסיטת שטרסבורג ובאוניברסיטת פרייבורג וקיבל את התואר השלישי שלו בפרייבורג בשנת 1890. בקיץ 1891 מונה רובינסון למרצה להיסטוריה של אירופה במה שכונה אז בית הספר לפיננסים של וורטון, באוניברסיטת פנסילבניה. ב-1895 הוא עבר לאוניברסיטת קולומביה כפרופסור מן המניין, שם הדריך סטודנטים רבים שהפכו למנהיגים משפיעים בתחומים שונים, בעיקר פרופסורים ברחבי ארצות הברית.
בעקבות כמה עזיבות של חברי הסגל מאוניברסיטת קולומביה על רקע מחלוקות של חופש אקדמי - עזיבות שכללו את חברו צ'ארלס א. בירד - רובינסון התפטר מאוניברסיטת קולומביה במאי 1919 כדי להיות אחד ממייסדי בית הספר החדש למחקר חברתי (כיום ניו סקול), לשמש כחבר בית הספר החדש למחקר חברתי, ולשרת כמנהל הראשון של המוסד.
רובינסון מת מהתקף לב בביתו במנהטן. גופתו נטמנה בבלומינגטון, אילינוי, בחלקת משפחת רובינסון בבית הקברות אוורגרין.
קורות חיים > חייו הפרטיים ומשפחתו

ג'יימס הארווי רובינסון התחתן ב-1 בספטמבר 1889 בבלומינגטון שבאילינוי עם גרייס וודוויל ריד (Grace Woodville Read‏; 1866–1927). לא היו להם ילדים. רובינסון היה אחיו של הבוטנאי בנג'מין לינקולן רובינסון (אנ') (1864–1935). דרך אחותה של אשתו של רובינסון – איזבל המילטון "דלה" ריד (Isabel Hamilton "Delle" Read‏; 1858–1923), אשתו השנייה של ג'ון לואיס (1842–1921) – רובינסון היה דודו של ריד לואיס (Read Lewis‏; 1887–1984), עורך דין שבין השאר הקים ב-1921 את שירות המידע לשפות זרות וב-1940 היה שותף להקמת המגזין הספרותי Common Ground.
יצירות בולטות > היסטוריה חדשה

באמצעות כתביו והרצאותיו, שבהם הדגיש את "ההיסטוריה החדשה" - ההתקדמות החברתית, המדעית והאינטלקטואלית של האנושות ולא רק התרחשויות פוליטיות, רובינסון הפעיל השפעה חשובה על חקר ההיסטוריה והוראתה. עורך (1892–1895) של השנתונים של האקדמיה האמריקאית למדעי המדינה והחברה. הוא היה גם עורך שותף (1912–1920) של American Historical Review, ובשנת 1929, ירש את ג'יימס הנרי ברסטד כנשיא של האגודה ההיסטורית האמריקאית.
יצירות בולטות > ספרי לימוד של היסטוריה אירופית

"מבוא להיסטוריה של מערב אירופה" של רובינסון (1902, שיצא אחר כך בכמה מהדורות) היה "ספר הלימוד הראשון בהיסטוריה של אירופה שהיה אמין במחקר, תוסס בטון וחודר בפירושיו. הוא חולל מהפכה בהוראת ההיסטוריה האירופית והעמיד דור שלם של תלמידי היסטוריה ומורים להיסטוריה בחובות לסופר". (הארי אלמר בארנס (אנ'))
יצירות בולטות > הדעת בהתהוותה

ספרו של רובינסון "הדעת בהתהוותה: הקשר של אינטליגנציה לרפורמה חברתית" (The Mind in the Making: The Relation of Intelligence to Social Reform‏; 1921), היה רב מכר, והציג בפני דור של קוראים את העולם האינטלקטואלי של ההשכלה הגבוהה. הוא טען שחופש המחשבה חיוני להתקדמות. הספר גם הניח שאנשים בדרך כלל מחליפים התרצה בתבונה.
הספר ותנועת ההיסטוריה החדשה עצמה לא היו נטולי מבקרים חריפים. החוקר הקלאסי והאויב לחיבורים פרוגרסיביים בהיסטוריה פול שורי (אנ') (1857–1934) הכריז בביקורת על הספר:
אין לי סימפתיה עם התנשאות אקדמית כלפי סיפורת פופולרית, דרמה פופולרית או פופולריזציה של המדעים האמיתיים עד כמה שזה אפשרי. ואם מר רובינסון היה מממש את כישרונותיו שאינם מוטלים בספק של חיוניות ובהירות לכאורה בתחומים אלה, הייתי האחרון להתקטנן על גסויות ושטחיות שהן חלק בלתי נפרד מכך. אבל הוא עורך את פנייתו כהוגה ביקורתי ותלמיד של ההיסטוריה בכל חייו, ולכן הוגן להזכיר לו את מה שלמרות התמיכה בו של הביקורת האמריקאית, הוא כנראה יודע - שלפי שיקול דעתם של מי שפעם העריך כעמיתיו, הוא מוותר במהירות על תביעתו לתואר היסטוריון על ידי התעלמותו הפזיזה מהאזהרה historic scribitur ad narrandum, non ad probadum[10] [ההיסטוריה כתובה בנרטיב, לא מוכחת].
יצירות בולטות > הקומדיה האנושית

ספרו האחרון של רובינסון "הקומדיה האנושית: כפי שהומצאה ובוימה על ידי האנושות עצמה" ("The Human Comedy: As Devised and Directed by Mankind Itself") (1937) מכיל הרהורים בוגרים שלו על היסטוריה לאחר חיים שלמים של מחקר.
מתוך פרק 1: "זו טכניקה גרועה כאשר מנסים להמיר את הדת של השכן באמצעות תקיפה ישירה של אמונותיו, במיוחד אלו מהסוג המקודש. אנו עלולים להחמיא לעצמנו שאנו מערערים אותן על ידי ההיגיון העוצמתי שלנו רק כדי לגלות שחיזקנו אותן כדי שתהיינה מוצקות יותר מאי פעם. לעיתים קרובות ההיסטוריה תעבוד במקום ששום דבר אחר לא יעבוד. היא משנה בעדינות את הגישה של האדם. ההפרכות הן חלשות בהשוואה לפעולתה המתונה, אך רבת העוצמה. להיות מודע להיסטוריה זה להיות בוגר".
מתוך פרק 2: "זה נכון שביולוגים, רבים מהם, ויתרו על מה שהם מכנים 'דרוויניזם'; הם ויתרו על התפיסה של ספנסר בדבר העברה תורשתית של תוכנות נרכשות, והם אפילו משתמשים במילה 'אבולוציה' בביישנות ועם הסתייגויות רבות. אבל זה לא אומר שיש להם ספקות שהאנושות היא מין של חיה, שמקורה באיזשהו אופן מסתורי ועדיין לא מוסבר מיצורי בר שנכחדו של היערות והמישורים".
מתוך פרק 9: "ובאירוניה עילאית, המלחמה "להפוך את העולם בטוח לדמוקרטיה", הסתיימה בהשארת הדמוקרטיה בטוחה פחות בעולם מאשר בכל עת מאז קריסת המהפכות של 1848.
כתבים נבחרים

The German Bundesrath: A Study in Comparative Constitutional Law (= Publications of the University of Pennsylvania. Political Economy and Public Law Series. Band 3, Nummer 1). University of Pennsylvania, Philadelphia 1891 (Web link).
Petrarch. The First Modern Scholar and Man of Letters. A Selection from his Correspondence with Boccaccio and other Friends. G.P. Putman's Sons, New York 1898 (Web link).
An Introduction to the History of Western Europe. Ginn & Company, Boston 1902/1903 (online).
Readings in European history. Band 1: From the breaking up of the Roman Empire to the Protestant Revolt. Ginn & Company, Boston u. a. 1904 (Web link).
Readings in European history. Band 2: From the opening of the Protestant Revolt to the present day. Ginn & Company, Boston u. a. 1906 (Web link).
with Charles A. Beard: The Development of Modern Europe. An Introduction to the Study of Current History. Ginn & Company, New York 1907.
The new history – essays illustrating the modern historical outlook. Macmillan Company, New York 1912 (Web link).
with James H. Breasted: Outlines of European History. Band 1: Earliest Man. The Orient, Greece, and Rome. Europe from the break-up of the Roman Empire to the Opening of the Eighteenth Century. Ginn and Company, Boston u. a. 1914 (Web link).
with Charles A. Beard: Outlines of European History. Band 2: From the Seventeenth Century to the Present Time. Ginn and Company, Boston u. a. 1914 (Web link).
Medieval and modern times. An introduction to the history of western Europe from the dissolution of the Roman Empire to the opening of the great war of 1914. Ginn and Company, Boston u. a. 1916; Web link).
with Charles A. Beard: History of Europe: Our Own Times. The Eighteenth and Nineteenth Centuries, the Opening of the Twentieth Century and the World War. Ginn and Company, Boston u. a. 1921 (Web link).
The Mind in the Making: The Relation of Intelligence to Social Reform. Harper & Brothers, London/New York 1921 (online).
The Humanizing of Knowledge. George H. Doran Company, New York 1923.
with Emma Peters Smith: Our World Today and Yesterday. A History of Modern Civilization. Ginn and Company, Boston u. a. 1924 (Web link).
The Ordeal of Civilization: A Sketch of the Development and World-Wide Diffusion of Our Present-Day Institutions. Harper & Brothers, New York/London 1926 (Web link).
The Human Comedy: As Devised and Directed by Mankind Itself. Harper & Brothers, New York/London 1937 (Web link).
לקריאה נוספת

Hendricks, Luther Virgil (1946). James Harvey Robinson – Teacher of History (PhD dissertation). New York City: King's Crown Press, Columbia University.
Mattson, Kevin (בינואר 2003). "The Challenges of Democracy: James Harvey Robinson, the New History, and Adult Education for Citizenship". Journal of the Gilded Age and Progressive Era. 2 (1): 48–79. doi:10.1017/S1537781400002358. JSTOR 25144317. {{cite journal}}:  (עזרה)
Whelan, Michael, EdD (בפברואר 1991). "James Harvey Robinson, The New History, and the 1916 Social Studies Report". The History Teacher. 24 (2): 191–202. doi:10.2307/494125. ISSN 0018-2745. JSTOR 2141735. {{cite journal}}:  (עזרה)